Verdagte ná inbraak doodgeskietArgieffoto: SAPD ŉ Verdagte is vandeesweek in Rustenburg doodgeskiet nadat daar by ŉ onderneming wat motoronderdele verkoop ingebreek is. Lt.kol. Pelonomi Makau, provinsiale polisiewoordvoerder van Noordwes, het Donderdag gesê die polisie het Dinsdagaand om 22:00 op ŉ wenk gereageer dat die verdagtes by die onderneming in die sentrale sakekern ingebreek het. “Die verdagtes is gesien toe hulle die plek in ŉ wit Toyota Quantum verlaat het. Toe die insittendes die polisie sien, het die verdagtes glo op die polisie losgebrand. Die polisie het teruggeskiet en een verdagte, ŉ 25-jarige man, noodlottig gewond,” het Makau gesê. Volgens Makau is vyf verdagtes, tussen 27 en 32 jaar oud, op die toneel in hegtenis geneem. Die verdagtes sal na verwagting Vrydag in die Rustenburg-landdroshof verskyn op aanklagte van inbraak, poging tot moord, die besit van ongelisensieerde vuurwapens en die besit van gesteelde goedere.